Ռենդի Ալթշուլ

**Ռենդի Ալթշուլ** (, ), խաղալիքների գյուտարար Քլիֆսայդ Պարկից, Նյու Ջերսի: Նա իր կարիերան որպես գյուտարար սկսել է 1985 թվականին, իսկ 26 տարեկանում դարձել միլիոնատեր։ Ունի ավելի քան 200 արտոնագիր խաղերի և խաղալիքների գաղափարների համար: Նա հայտնի է որպես առաջին մեկանգամյա օգտագործման բջջային հեռախոսի գյուտարար։

## Կյանք և գործունեություն
Ռենդի Ալթշուլը ծնվել է 1960 թվականին։ Նա իր առաջին գործնական հաջողությունները գրանցել է խաղալիքների և խաղերի ստեղծման գործում։ Նրա առաջին գաղափարը *Miami Vice* անունով խաղն էր՝ հիմնված համանուն ամերիկյան հայտնի հեռուստասերիալի վրա։ Նրա հետագա աշխատանքների թվում հարկ է նշել Բարբիի «30-ամյակ» խաղը և փափուկ խաղալիքը, որով երեխան կարող էր գրկել մեկ այլ մարդու: Ալտշուլը նաև պատրաստել է վարսակի փաթիլներ նախաճաշի համար հրեշի տեսքով, որը փափկվում էր կաթի մեջ թաթախելիս: Նա նաև վաճառեց իր մի քանի գաղափարներ սեղանի խաղերի համար, որոնք հիմնված են ամերիկյան հանրահայտ հեռուստասերիալների վրա, ինչպիսիք են Նինջա - կրիաները և Սիմփսոնները: Ալթշուլն իր շահույթի մի մասը ներդրեց նանոտեխնոլոգիայի մեջ:

Միանգամյա օգտագործման բջջային հեռախոսի գաղափարը Ալթշուլի մոտ ծագեց այն ժամանակ, երբ նրա բջջային հեռախոսը, որով նա խոսում էր իր մեքենայում, հանկարծակի կապը կորցրեց, և նա գրեթե դեն էր նետում այն, սակայն չարեց դա, քանի որ հեռախոսը թանկարժեք էր: Եթե ​​միայն այն լիներ մեկանգամյա օգտագործման... Նա կարծում էր, որ միանգամյա օգտագործման պարզ և էժան հեռախոսը, որը կարելի է դեն նետել օգտագործելուց հետո, կարող էր շուկայական հաջողություն ունենալ: Նման հեռախոս ստեղծելու համար Ալթշուլը հիմնեց մի ընկերություն, որը նա անվանեց «*Diceland Technologies*»։

## Առաջին միանգամյա օգտագործման բջջային հեռախոս
1999 թվականի նոյեմբերին Ալթշուլը համագործակցեց *Tyco Toys*-ի հետազոտությունների և զարգացման գծով ավագ փոխնախագահ Լի Վոլտեի հետ: Համագործակցության արդյունքում ստացվեցին մի քանի արտոնագրեր մի սարքի համար, որը դարձավ աշխարհում առաջին միանգամյա օգտագործման բջջային հեռախոսը: Նրանք նաև արտոնագրել են «*Phone-Card-Phone*» ապրանքանիշը։ Նոր սարքն ուներ վարկային կամ հեռախոսային քարտի չափ և 5 միլիմետր հաստություն, և բջջային հեռախոս էր՝ պատրաստված ոչ պլաստիկից, ոչ մետաղից, այլ վերամշակված թղթանյութից: Այս հեռախոսն ուներ մագնիսական շերտ, որը կարող էր պահել կրեդիտ քարտի տիրոջ նույնականացման տվյալները: Սա թույլ տվեց հեռախոսի տիրոջը նաև գնումներ կատարել: 

Զանգերի ընդհանուր տեւողությունը պետք է կազմեր մեկ ժամ, իսկ հեռախոսի մոտավոր արժեքը՝ մոտ քսան դոլար։ Մեկանգամյա օգտագործման հեռախոսը կարելի էր հանձնել վերամշակման երկու կամ երեք դոլարով։ Շուկայի հետազոտական *​​Frost & Sullivan* ընկերությունը հեռախոսը հայտարարեց 2002 թվականի լավագույն արտադրանքը:
Ալթշուլը և նրա ընկերությունը՝ *Diceland Technologies*-ը, իրենց արտադրանքի պոտենցիալ գնորդներ էին համարում նորագույն տեխնոլոգիաներով չհետաքրքրված մարդկանց, կամ մայրերին, ովքեր ցանկանում էին կապի մեջ մնալ իրենց երեխաների հետ՝ առանց նրանց թանկարժեք բջջային հեռախոս գնելու: Գնորդները պետք է լինեին նաև այն մարդիկ, ովքեր շահագրգռված չէին բջջային հեռախոսակապի ընկերությունների հետ երկարաժամկետ պայմանագիր ունենալու, նաև զբոսաշրջիկներ, ովքեր սովորաբար հեռախոսի կարիք ունեն արտերկրում կարճաժամկետ արձակուրդի ընթացքում։

## Ծանոթագրություններ

## Արտաքին հղումներ
* Ալթշուլի գրքի կայքը: «Ներեցեք, դուք չեք կարող հայտնվել երկնքում»
* Ալթշուլի մասին «Նյու Ջերսիի հայտնագործությունների պատմություն» գրքում
* Ալթշուլի մասին ''Frost & Sullivan'' ընկերության կայքում